El cinema Tívoli estrena abril en “El Bar” d’Álex de la Iglesia
2025-07-24

Després d’un final de març ple de fantasia que va inundar el Tívoli amb el pas de “La Bella y la Bestia”, la programació cinematogràfica de Burjassot continua endavant, el primer cap de setmana d’abril, amb l’arribada de l’últim film del director Álex de la Iglesia. Es tracta de “El bar”, una comèdia negra que compta amb el protagonisme de Mario Casas, Blanca Suárez, Carmen Machi o Terele Pávez, entre altres habituals del director bilbaí.

Després de dirigir la comèdia coral “Mi gran noche”, Álex de la Iglesia s’atreveix amb aquest thriller carregat d’humor negre. ‘El bar’ presentarà a un grup de persones que es troben captives a l’interior d’una cafeteria. Els és impossible eixir a causa de l’assetjament d’un franctirador, que no dubtarà a disparar-los si s’atreveixen a escapar del local. “El Bar” es projectarà el dissabte 1 d’abril a les 19 h i a les 22:30 h i el diumenge 2 d’abril, a les 17 h i a les 19:30 h.

La programació del cinema Tívoli a l’abril seguirà amb l’arribada de títols com Los pitufos 3, Kong: isla calavera, Power Rangers, Life o El bebé Jefazo.

Les entrades per a assistir a qualsevol projecció del cinema Tívoli tenen un preu únic de 4 euros i es poden adquirir des d’aproximadament una hora abans de l’inici de cada passada, en la mateixa taquilla del Tívoli.